Програмата на DiVino.Taste 2018 - Gourmet Friday
Програмата на DiVino.Taste 2018 – по-богата и по-разнообразна!
Освен традиционната изложбена част с дегустации, осмото издание на DiVino.Taste ще предложи изключително интересна и разнообразна програма от майсторски класове, лекции и презентации. Ще бъдат представени едни от най-ярките звезди във виното, световни авторитети и талантливи уайнмейкъри и сомелиери, а водещи ще бъдат едни от най-утвърдените български винени експерти.
За DiVino.Taste 2018 у нас ще дойде най-големият експерт на шампански вина в света – Том Стивънсън
Той ще води уникален майсторски клас за розовите вина-икони от Шампан. Том Стивънсън е автор на 42 книги, носител на 33 литературни награди. Някои от произведенията му продължават да са част от обучението на Master of Wine и Master Sommelier, а книгата му Sotheby’s Wine Encyclopedia е с продадени над 800 000 екземпляра по света!
За първи път по време на DiVino.Taste ще имате възможност да се запознаете с качествената система на германските вина. Ще присъствате на винено пътешествие от люлката на виното Грузия през Шампан, емблематичната испанска Риоха и Фриули в Северна Италия, дала на света едни от най-култовите бели вина. Винената обиколка на света ще завърши в Австралия, с приключение из най-великите тероари на този континент.
Ще отправите поглед и към бъдещето на традиционните бели български сортове
Николай Кръстев, един от младите и талантливи български уайнмейкъри, ще представи някои от най-добрите примери за вина от такива сортове, но и ще проследи тяхното развитие във времето.
По време на тазгодишния DiVino.Taste за любителите на виното ще се отвори вратата към един нов и вълнуващ свят… с майсторски клас за студено пресования зехтин! В това невероятно изживяване ще ви потопи Анна Петкова, сертифициран сомелиер по зехтин в International Culinary Centre и Olive Oil Times Education Lab в Ню Йорк.
Премиерите по време на DiVino.Taste 2018 не свършват дотук
Още от първото издание на най-големия форум на българското вино се подчертава важността на чашите, в които се поднася всяко вино. Тази година за пръв път в България ще бъдат представени с дегустация чаши Riedel, определени специално за три от знаковите български червени сортове – мавруд, широка мелнишка лоза и рубин.
← Печени тиквени пръчици с пармезан
Сурово брауни със сушени кайсии, бадеми и какао →